Nordjyllands Politi blev torsdag morgen ved 6.30-tiden kaldt ud til et af de mere aparte færdselsuheld. I rundkørslen ved Søndergade og Margrethevej i Hirtshals var en 21-årig norsk mand nemlig fortsat ligeud i rundkørslen i stedet for at bruge den som tiltænkt. Den 21-årige kom dog ikke hele vejen over rundkørslen, men blev hængende på midten. - Så det var ret nemt at træffe ham på stedet, fortæller vagtchef ved Nordjyllands Politi Poul Badsberg. Det viste sig, at manden var beruset, og han blev derfor anholdt og bragt på stationen, så der kunne udtages en blodprøve. - Han fik ikke andre skader end det hul i armen det gav at tage blodprøver, siger vagtchefen videre.
21-årig nordmand landede "på maven", da han overså rundkørsel i Hirtshals.